Случвало ли ви се е да ви кажат: "Изправи се!"
или да ви смъмрят, че сте се прегърбили на масата по време на вечеря?
Подобни коментари могат да бъдат доста дразнещи, но са за добро.
Стойката ви, позицията на тялото ви, когато седите или стоите,
е основополагаща за всяко движение, което тялото ви прави,
и определя колко добре тялото ви се справя с натоварванията.
Тези натоварвания могат да бъдат неща като пренасяне на тежести
или седене в непривична позиция.
Както и голямото натоварване, което изпитваме всеки ден - гравитацията.
Ако стойката ви не е оптимална,
мускулите ви трябва да работят по-усилено, за да ви поддържат изправени и в баланс.
Някои мускули ще се схванат и ще загубят гъвкавостта си.
Други ще останат неупражнявани.
С течение на времето тези промени във функционалността на мускулите
ще понижат способността на тялото да устоява на упражнявани върху него сили.
Лошата стойка води до по-голямо износване и разкъсване на ставите и сухожилията,
увеличава риска от инциденти
и прави някои органи, като дробовете ви, по-малко ефикасни.
Изследователите са свързали лошата стойка със сколиоза,
главоболия над областта на тила,
както и болки в гърба,
въпреки че тя не е единствената причина.
Стойката може да повлияе дори на емоционалното ви състояние
и чувствителността ви към болка.
Така че, има много причини да се стараем да поддържаме правилна стойка.
Но напоследък това става все по-трудно.
Седенето в непривична позиция дълго време може да стане причина за лоша стойка,
а също и употребата на компютри и мобилни устройства,
която ви кара постоянно да гледате надолу.
Много проучвания показват, че стойката ни като цяло се влошава.
А как изглежда правилната стойка?
Когато погледнете гръбнака си от предната или задната страна,
всичките 33 прешлена трябва да изглеждат подредени в права линия.
Отстрани, гръбнакът трябва да има три извивки:
една на врата, една на раменете и една в долната част на гърба.
Тази S-образна форма на гръбнака не ни е по рождение.
Гръбнаците на бебетата имат само една извивка, наподобяваща "C".
Другите извивки обикновено се развиват на възраст между 12 и 18 месеца,
когато мускулите са по-укрепнали.
Извивките ни помагат да стоим изправени и поемат част от натоварването
при дейности като ходене или скачане.
Ако са правилно подредени,
в изправено положение
трябва да можете да нарисувате права линия
от точката точно пред рамото ви
през задната част на ханша,
през предната част на коляното,
до няколко сантиметра пред глезена.
Това поддържа центъра на тежестта точно над основата на ходилата,
което позволява да се движите по-ефикасно
и с най-малко умора или напрежение в мускулите.
Ако седите, вратът ви трябва да бъде във вертикално положение,
а не наклонен напред.
Раменете ви трябва да бъдат отпуснати с ръцете ви близо до тялото.
Коленете ви трябва да са под прав ъгъл със стъпалата ви стъпили изцяло на земята.
Но какво ако стойката ви не е идеална?
Опитайте се да промените обстановката.
Нагласете екрана си, така че да е на нивото или малко под нивото на очите.
Уверете се, че всички части на тялото ви,
като лактите и китките, имат добра упора,
използвайки ергономични поставки, ако се налага.
Опитайте да спите на една страна с опора под врата
и с възглавница между краката.
Носете обувки с ниски токове и добра упора в областта на извивката на ходилото,
използвайте слушалки при телефонни разговори.
Освен това не е достатъчно просто да имате правилна стойка.
Движението на мускулите и ставите е от изключителна важност.
Всъщност, продължителното стоене на едно място в правилна позиция
може да има по-неблагоприятни последици от редовното движение в неправилна стойка.
Когато се движите, бъдете предвидливи.
Дръжте всичко, което евентуално носите, близо до тялото.
Раниците трябва да имат контакт с гърба и да се носят и на двете рамене.
Ако се налага да седите много, ставайте и се раздвижвайте от време на време,
както и непременно правете упражнения.
Редовното използване на мускулите ще ги направи достатъчно силни да ви поддържат,
освен че ще има ред ползи за ставите, костите, мозъка и сърцето ви.
А ако сте сериозно притеснени, отидете на физиотерапевт,
защото - да - наистина трябва да стоите изправени.